**PREDKLADACIA SPRÁVA**

Ministerstvo spravodlivosti Slovenskej republiky predkladá na rokovanie Legislatívnej rady vlády Slovenskej republiky návrh na uzavretie Protokolu, ktorým sa mení a dopĺňa Dohovor Rady Európy o ochrane jednotlivcov pri automatizovanom spracovaní osobných údajov.

Dňa 18. mája 2018 Výbor ministrov Rady Európy prijal Protokol, ktorým sa mení a dopĺňa Dohovor Rady Európy o ochrane jednotlivcov pri automatizovanom spracovaní osobných údajov (ETS č. 223, ďalej len „protokol“). Cieľom protokolu je modernizovať Dohovor Rady Európy o ochrane jednotlivcov pri automatizovanom spracovaní osobných údajov (ETS č. 108, ďalej len „dohovor“) s rozsiahlymi prínosmi a vplyvom na jednotlivcov a podniky, berúc do úvahy nové výzvy na ochranu jednotlivcov, pokiaľ ide o spracúvanie osobných údajov, ktoré vznikli od prijatia dohovoru v roku 1981. Protokol bol otvorený na podpis 10. októbra 2018. Protokol je záväzným právnym dokumentom Rady Európy, ktorý predstavuje špecifický nástroj ochrany osobných údajov. Protokol dopĺňa dohovor a vytvára tak modernizované znenie dohovoru z roku 1980, ktoré zodpovedá vývoju technológii v súčasnom svete v súvislosti so zabezpečením efektívnej úrovne ochrany osobných údajov.

Podpis a ratifikáciu protokolu opakovane odporučili zmluvným stranám dohovoru a členským štátom Európskej únie Rada Európy spolu s Európskou úniou. Európska únia nemôže k protokolu pristúpiť, keďže podľa súčasného dohovoru sú jeho stranami len štáty. Členské štáty teda boli poverené, aby podpísali a ratifikovali protokol, konajúc spoločne v záujme Únie v rozsahu, v akom  jeho ustanovenia patria do výlučnej právomoci Únie.

Rada Európskej únie prijala 25. júna 2018 rozhodnutie, ktorým sa členské štáty poverujú podpísať v záujme Európskej únie protokol, ktorým sa mení Dohovor Rady Európy o ochrane jednotlivcov pri automatizovanom spracovaní osobných údajov. Niekoľko členských štátov Európskej únie následne po otvorení na podpis protokol 10. októbra 2018 podpísalo.

Rada Európskej únie prijala 9. apríla 2019 rozhodnutie Rady (EÚ)  č. 2019/682, ktorým sa členské štáty poverujú ratifikovať v záujme Európskej únie protokol, ktorým sa mení Dohovor Rady Európy o ochrane jednotlivcov pri automatizovanom spracovaní osobných údajov. Uvedené rozhodnutie Rady splnomocňuje členské štáty tento protokol ratifikovať. Keďže Slovenská republika doteraz predmetný protokol nepodpísala a sú splnené podmienky na uzavretie dohovoru ako na vnútroštátnej úrovni tak i z hľadiska rešpektovania všetkých právomocí EÚ, predkladá sa návrh na uzavretie protokolu. Po schválení materiálu vládou bude následne materiál predložený Národnej rade Slovenskej republiky na účely vyslovenia jej súhlasu s protokolom.

Reforma a modernizácia pravidiel ochrany údajov v Európe, ktoré sa uskutočňujú v rámci protokolu, sa na úrovni Európskej únie uskutočnila prostredníctvom nariadenia Európskeho Parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) a prostredníctvom smernice Európskeho parlamentu a Rady (EÚ) 2016/680 z 27. apríla 2016 o ochrane fyzických osôb pri spracúvaní osobných údajov príslušnými orgánmi na účely predchádzania trestným činom, ich vyšetrovania, odhaľovania alebo stíhania alebo na účely výkonu trestných sankcií a o voľnom pohybe takýchto údajov a o zrušení rámcového rozhodnutia Rady 2008/977/SVV. Pri rokovaniach o protokole sa kládol dôraz na konzistentnosť a kompatibilitu medzi právnymi nástrojmi Rady Európy a Európskej únie. Nakoľko protokol vecne približuje znenie dohovoru všeobecným princípom ochrany osobných údajov v Európskej únii, zabezpečuje väčšiu harmonizáciu medzi právom Rady Európy a právom Európskej únie.

Dohovor bol a zostáva jediným právne záväzným medzinárodným nástrojom v oblasti ochrany údajov. Protokolom sa pre strany stanovia minimálne požiadavky na ochranu osobných údajov. Protokol zachováva všeobecný a flexibilný charakter dohovoru a posilňuje jeho potenciál univerzálneho právneho nástroja na ochranu údajov. Opätovne potvrdzuje a stabilizuje dôležité princípy a poskytuje nové práva jednotlivcom, pričom zároveň zvyšuje zodpovednosť subjektov, ktoré spracúvajú osobné údaje jednotlivcov. Ustanovenia zmeneného dohovoru sa vzťahujú na činnosti patriace do rozsahu pôsobnosti práva Európskej únie a na činnosti mimo jeho rozsahu pôsobnosti, ako sú činnosti v oblasti národnej bezpečnosti a obrany. Ide o multilaterálny nástroj, ktorý zabezpečuje, aby aj tretie štáty mali porovnateľný štandard ochrany osobných údajov ako je štandard platný v súčasnosti v EÚ.

Protokol podlieha ratifikácii. Platnosť nadobudne prvým dňom mesiaca nasledujúceho po uplynutí troch mesiacov odo dňa, keď všetky strany dohovoru vyjadria súhlas s tým, že budú viazané protokolom. V prípade, že protokol nenadobudne platnosť ako je uvedené vyššie, po uplynutí obdobia piatich rokov odo dňa, keď bol otvorený na podpis, protokol nadobudne platnosť pre tie štáty, ktoré vyjadrili svoj súhlas s tým, že ním budú viazané za predpokladu, že protokol bude mať najmenej tridsaťosem zmluvných strán.

V zmysle článku 7 ods. 5 Ústavy SR je protokol medzinárodnou prezidentskou zmluvou prednostnej povahy, keďže ide o medzinárodnú zmluvu, ktorá priamo zakladá práva alebo povinnosti fyzických alebo právnických osôb. Vzhľadom na implementáciu práva EÚ v oblasti ochrany osobných údajov zákonom č. 18/2018 o ochrane osobných údajov a o zmene a doplnení niektorých zákonov už platný právny poriadok Slovenskej republiky zodpovedá požiadavkám stanoveným protokolom.

Vykonávanie protokolu nekladie zvýšené nároky na rozpočet verejnej správy, nebude mať vplyv na podnikateľské prostredie, sociálny vplyv, vplyv na životné prostredie, a ani vplyv na informatizáciu spoločnosti. Ustanovenia protokolu sú založené na rovnakých zásadách, aké sú stanovené v práve EÚ a práve SR upravujúcom oblasť ochrany osobných údajov. Z týchto dôvodov nie je nutné vynaložiť ďalšie náklady na vykonávanie protokolu.

Protokol je v súlade s Ústavou Slovenskej republiky, s ústavnými zákonmi, zákonmi, s ostatnými všeobecne záväznými predpismi a medzinárodnými zmluvami, ktorými je Slovenská republika viazaná.

Protokol zodpovedá záujmom zahraničnej politiky Slovenskej republiky. Je v súlade s právnym poriadkom Slovenskej republiky a všeobecnými zásadami medzinárodného práva, ako aj medzinárodnými záväzkami Slovenskej republiky vyplývajúcimi z iných medzinárodných dokumentov.

Vykonanie obvyklých formálnych úkonov súvisiacich s uzavretím protokolu zabezpečí Ministerstvo spravodlivosti SR v súčinnosti s Úradom na ochranu osobných údajov Slovenskej republiky v súlade s platnými vnútroštátnymi právnymi predpismi.

Súčasťou predkladaného materiálu je slovenský a anglický text protokolu.

Materiál bol predmetom medzirezortného pripomienkového konania a na rokovanie Legislatívnej rady vlády Slovenskej republiky sa predkladá bez rozporov.